Litt om inuittisk strupesang

Katadjak’ - eller strupesang - er en vokal uttrykksmåte felles for mange (men ikke alle) inuitt(eskimo)-kulturer. Den blir som oftest praktisert av to kvinner, og er en slags vennlig konkurranse - en sang- og pustelek hvor man lager ymse lyder, gjerne dyreimitasjoner.

Inuittisk strupesang blir som oftest utført på følgende måte:

To kvinner står vendt mot hverandre; rett opp-ned eller framoverbøyd. Den ene leder an, mens den andre responderer. Lederen lager et kort rytmisk motiv som gjentas etter en kort pause, mens den andre fyller ut pausene. Konkurransen/leken går ut på å overgå hverandre i vokale ferdigheter; å synge hverandre i senk. Den første som går tom for luft eller ikke klarer å holde tempo til den andre sangeren, vil kanskje bryte ut i latter og i alle fall tape konkurransen! Leken varer som regel mellom ett og tre minutter. Vinneren er den som «slår» flest mulige deltakere.

Opprinnelig var kvinnenes lepper nesten i kontakt med hverandre. På den måten kunne de utnytte resonansen i hverandres munnhule. I dag står de fleste sangere oppreist, ansikt mot ansikt mens de holder hverandre i hendene. Kan hende gjør de noen dansende bevegelser mens de synger. Lydene de lager kan være både med og uten stemme, begge variantene på både inn- og utpust. Slik utvikler sangerne en pusteteknikk som kan minne om sirkelpusten enkelte blåsere benytter seg av. På denne måten kan de holde det gående i timesvis…

Kilde: UBUWEB